**Správa zo zahraničnej pracovnej cesty**
**Workshop: „The impact of AI technologies on equality and inclusion in education“**
**Brusel, 20. – 21. február 2025**

V dňoch 20. – 21. februára 2025 som sa ako nominant Odborového zväzu pracovníkov školstva a vedy na Slovensku zúčastnil workshopu organizovaného The Education Department of the European Trade Union Institute (ETUI) a European Trade Union Committee for Education (ETUCE) v Bruseli. Hlavnou témou podujatia bol vplyv technológií umelej inteligencie na rovnosť a inklúziu vo vzdelávaní.

Jednou z najzaujímavejších prednášok bola prezentácia Aidy Ponce Del Castillo o **AI Act** – nariadení Európskej komisie, ktoré má za cieľ regulovať vývoj a využitie umelej inteligencie v EÚ. Prednáška podčiarkla dôležitosť transparentnosti a verejného záujmu pri implementácii AI do vzdelávacích procesov.

V rámci workshopu zaznela aj prezentácia **Equality, Diversity, and Inclusion** od Ekateriny Efimenko, ktorá zdôraznila, že inkluzívne vzdelávacie systémy by mali zabezpečiť rovnaké príležitosti bez ohľadu na sociálne či osobné faktory. Dôležitým aspektom bola aj otázka **digitálnej rovnosti**, ktorá sa týka spravodlivého prístupu k digitálnym technológiám a ich prispôsobenia rôznym potrebám študentov.

Veľmi podnetná bola aj prednáška **„Impact of AI on Teachers“** od Dr. Michaela Hallissyho, ktorý citoval Thomasa Edisona, ktorý v roku 1922 predpovedal zánik učebníc a ich nahradením pohyblivým obrazom do dvoch rokov. Na začiatku novej technológie očakávame revolúciu, no nakoniec ide skôr vždy o evolúciu. V kontexte umelej inteligencie vo vzdelávaní môžeme očakávať túto evolúciu dynamickú. V rámci workshopu sme sa v tímoch snažili odpovedať na **Key Questions** prednášajúceho a diskutovali sme o možnostiach a rizikách využitia AI vo vzdelávaní.

Zaujímavý praktický pohľad priniesla aj prednáška **Pedra Oliveiru z University of Porto**, ktorá ukázala konkrétne pozitívne využitie AI priamo vo výuke.

Mimoriadne podstatná bola prednáška **„Union Strategy on National AI-Recommendations“ Jaspera Holma z** Odborového zväzu učiteľov stredných škôl v Dánsku. V rámci tejto diskusie sme sa dozvedeli o existencii jasných odborových odporúčaní pre využívanie AI v školstve, pričom Dánsko sa môže pochváliť až **90 % odborovou organizovanosťou učiteľov**, čo je pre mnohé krajiny inšpiratívny model.

Diskusie počas prednášok i v neformálnych rozhovoroch boli veľmi podnetné. Napríklad fínsky kolega **Jaakko Salo** informoval, že odbory v ich krajine pripravujú písané pravidlá pre využívanie **AI nástrojov tretích strán** vo fínskych školách. Podobné odporúčania už existujú aj v Dánsku. Vďaka tomu bude čoskoro možné implementovať jasné pravidlá na triednej, inštitucionálnej aj sektorovej úrovni. Slovensko by v tomto smere mohlo čerpať skúsenosti od európskych partnerov, aby sme sa vyhli nutnosti objavovať „koleso nanovo“. Zaujímavým faktom je, že **Dánsko vyvíja vlastný LLM model**, ktorý vychádza výlučne z **dánskych právnych predpisov**. Počas prednášky zaznela silná myšlienka: „Sme nútení pracovať s nástrojmi vyvinutými pre iné sektory, pričom ich musíme prispôsobiť našim triedam.“ Ide o jasnú výzvu pre Európu, aby vyvíjala AI technológie **vo verejnom záujme** a nezávislé od veľkých komerčných hráčov. V tomto smere je najďalej Holandsko, ako sme sa dozvedeli od Ramon Moorlaga z NOLAI. NOLAI (National Education Lab AI) je národné vzdelávacie laboratórium pre umelú inteligenciu v základnom, strednom a špeciálnom školstve v Holandsku, financované z National Growth Fund. Vyznačuje sa jedinečným prístupom – na základe aktuálnych potrieb škôl prepája vzdelávanie, vedu a podnikateľský sektor v krátkodobých projektoch. Vyvíja vedecky podložené prototypy a skúma dôsledky uváženého a zodpovedného využívania AI vo vzdelávaní. Zdôrazňujem, že všetky produkty sú open source a nezávislosť inštitúcie je garantovaná financovaním z verejných zdrojov (v objeme 100 miliónov eur).

Workshop obsahoval aj **gamifikačný prvok** – mali sme možnosť zahrať si **AI hru od ETUI**, ktorá simulovala rôzne scenáre využitia umelej inteligencie v školstve.

Celý worshop sme mali podporu na platforme https://howspace.com/, kde sme mali prístup k prezentáciám, bol vytvorený priestor pre networking a zdieľanie myšlienok a ako ukážka AI v praxi bola jeho súčasťou aj možnosť písať vo svojom rodnom jazyku s automatickým prekladom do angličtiny.

Celkovo hodnotím workshop ako **veľmi inšpiratívny a podnetný**. Mal som príležitosť stretnúť a diskutovať s mnohými zástupcami školských odborov **z krajín EÚ aj mimo nej** – Moldavska, Albánska, Srbska, Čiernej Hory, Kosova, Kazachstanu, Turecka alebo Severného Cypru. Tieto výmeny skúseností sú pre môj odborný rast mimoriadne cenné a verím, že získané poznatky prispejú k formovaniu našich prístupov k umelej inteligencii vo vzdelávaní na Slovensku.

Michal Miko,

Základná organizácia Odborového zväzu pracovníkov školstva a vedy na Slovensku pri Lekárskej fakulte UK v Bratislave